b'\n_START_ARTICLE_\nHoniara\n_START_SECTION_\nMaantieto\n_START_PARAGRAPH_\nKaupunki sijaitsee Guadalcanal-saaren pohjoisrannalla Mataniko-joen suulla. "Honiara" on gharinkielinen nimitys nykyisen Honiaran alueella sijaitsevalle Point Cruzille, joka on pieni, kaupungin ainoa, luonnollinen satama sen rannikkoalueella. "Naho-ni-ara" puolestaan tarkoittaa "Kohti koillistuulta".\n_START_SECTION_\nIlmasto\n_START_PARAGRAPH_\nHoniarassa on trooppinen ilmasto, vuorokauden kuukausikeskil\xc3\xa4mp\xc3\xb6tila on ymp\xc3\xa4ri vuoden noin 26\xe2\x80\x9327 \xc2\xb0C. Korkein kaupungissa mitattu l\xc3\xa4mp\xc3\xb6tila on 35 \xc2\xb0C ja matalin 17 \xc2\xb0C. Sadekausi kest\xc3\xa4\xc3\xa4 marraskuusta huhtikuuhun ja sen aikana kuukauden keskisadem\xc3\xa4\xc3\xa4r\xc3\xa4 on l\xc3\xa4hes 300 millimetri\xc3\xa4. Toukokuun ja syyskuun v\xc3\xa4lisen\xc3\xa4 aikana Honiarassa on kuiva kausi, jonka aikana kuukaudessa sataa keskim\xc3\xa4\xc3\xa4rin 100 millimetri\xc3\xa4. Vuosittainen sadem\xc3\xa4\xc3\xa4r\xc3\xa4 on noin 2\xc2\xa0000\xe2\x80\x932\xc2\xa0500 millimetri\xc3\xa4. Suurin vuosittainen sadem\xc3\xa4\xc3\xa4r\xc3\xa4 on ollut 2\xc2\xa0970 mm. Trooppiset hirmumyrksyt eiv\xc3\xa4t ole tavallisia Honiarassa, mutta niit\xc3\xa4 esiintyy jossain m\xc3\xa4\xc3\xa4rin. _NEWLINE_Honiarassa tuulee p\xc3\xa4\xc3\xa4s\xc3\xa4\xc3\xa4nt\xc3\xb6isesti lounaasta ja etel\xc3\xa4st\xc3\xa4.\n_START_SECTION_\nHistoria\n_START_PARAGRAPH_\nEnnen eurooppalaisten tuloa nykyisen Honiaran alue oli osa Ndi-Nggain territoriota ja sen alueella sijaitsi kaksi kyl\xc3\xa4\xc3\xa4, joiden nimet olivat Mataniko ja Kakambona. 1800- ja 1900-luvuilla eurooppalaiset kauppiaat aloittivat alueen vuokraamisen ja vuonna 1893 alue tuli osaksi Brittil\xc3\xa4ist\xc3\xa4 Salomonsaarten protektoraattia._NEWLINE_Alueella sijaitsi toisen maailmansodan aikana Yhdysvaltojen sotilastukikohta ja Honiaran kaupunki perustettiin sodan j\xc3\xa4lkeen. Sodan aikana rakennettua infrastruktuuria, kuten sairaalaa, teit\xc3\xa4 ja siltoja, k\xc3\xa4ytettiin hyv\xc3\xa4ksi kaupungin kehitt\xc3\xa4misess\xc3\xa4. Saaren vallanneet japanilaiset olivat my\xc3\xb6s rakentaneet kaupungin l\xc3\xa4heisyyteen lentokent\xc3\xa4n, joka toimii yh\xc3\xa4 Honiaran lent\xc3\xb6kentt\xc3\xa4n\xc3\xa4. Vuonna 1952 Honiara korvasi entisen p\xc3\xa4\xc3\xa4kaupungin, Tulaghin, Brittil\xc3\xa4isen protektoraatin p\xc3\xa4\xc3\xa4kaupunkina, ja s\xc3\xa4ilytti p\xc3\xa4\xc3\xa4kaupunkiasemansa my\xc3\xb6s maan itsen\xc3\xa4istyess\xc3\xa4.\n_START_SECTION_\nHallinto\n_START_PARAGRAPH_\nHoniara muodostaa oman hallintoalueensa eli p\xc3\xa4\xc3\xa4kaupunkialueen. Honiaran kaupunginvaltuusto on Salomonsaarten ainoa paikallishallinto, jolla on laajat valtuudet esimerkiksi nostaa veroja, ja joka on yksin vastuussa alueen kaupank\xc3\xa4ynnist\xc3\xa4.\n_START_SECTION_\nTalous\n_START_PARAGRAPH_\nHoniaran talous alkoi kehittym\xc3\xa4\xc3\xa4n huomattavasti 1960-luvulla, ja ensimm\xc3\xa4iset monikerroksiset talot rakennettiin 1980-luvulla. Honiaran t\xc3\xa4rkeit\xc3\xa4 kauppatavaroita ovat esimerkiksi kookosp\xc3\xa4hkin\xc3\xa4t, puutavara, kala ja kulta.\n_START_SECTION_\nUrheilu\n_START_PARAGRAPH_\nVuoden 2023 Tyynenmeren kisat tullaan j\xc3\xa4rjest\xc3\xa4m\xc3\xa4\xc3\xa4n Honiarassa.'